# 11Onze

11Onze, oficialment 11Onze Holdings SCA, és una entitat financera digital comunitària. La seva estructura corporativa compta amb empreses a Anglaterra, Suïssa, Luxemburg i Espanya amb l'objectiu de protegir els interessos de la seva comunitat. L'empresa de tecnologies financeres va ser impulsada l'any 2020 des de l'associació Unitat per la Independència i La Fed Management Company LTD (amb seu a Londres).

## Relació amb la banca tradicional

11Onze té una relació tibant amb la gran banca. La visió d'11Onze és molt crítica amb la banca tradicional: ha dedicat desenes de podcasts i articles a llistar els abusos que cometen amb els clients i a donar-los eines per protegir-se. També ha posat en marxa 11Onze Check, un servei que ofereix recursos per combatre la desinformació econòmica que apareix als mitjans de comunicació controlats pels bancs. A més, 11Onze ha denunciat en públic de manera reiterada els intents de la banca tradicional de fer descarrilar el projecte. Alguns dels intents s'expliquen al documental "En 4 dies". La darrera polèmica ha estat amb Banco Sabadell que, segons va explicar 11Onze, va bloquejar diners de l'entitat sense justificació. Per aquest motiu, l'entitat catalana ha interposat una denúncia contra l'entitat alacantina per apropiació indeguda.

## L'equip directiu

L'entitat està presidida per l'empresari James Sène, conegut a Catalunya per haver estat un dels impulsors de Barça TV. El 17 de setembre de 2020 es va fer públic que l'enginyera i advocada Natàlia Cugueró ocuparia el càrrec de directora general de l'empresa fins al setembre de 2021. El desembre de 2020 es va anunciar que l'empresària i professora Gemma Vallet seria la directora de màrqueting i que l'advocat Arcadi Sala-Planell ocuparia el càrrec de director jurídic de l'empresa, càrrec que va ocupar fins al setembre de 2021. Com a cap financer des dels seus orígens hi ha Farhaan Mir, britànic i un dels responsables del naixement de Barcelona Activa. Des del setembre de 2021 el cap tecnològic és Raul Arribas, amb experiència en companyies com Amazon i Glovo. Procedent de SAP, s'incorpora a 11Onze el cap de producte Isaac Sène el febrer de 2022. En aquesta mateixa data també entra l'empresa Raul Casado com a cap de màrqueting i vendes. La direcció de continguts i mitjans recau des d'octubre de 2020 en Toni Mata i la direcció d'art en Laia Gubern des de febrer de 2021. El director de relacions institucionals i públiques és Jacint Texidó des de març de 2021 i, des de juny de 2021, la direcció financera i de recursos humans correspon a Oriol Tafanell. Altres persones que han passat per l'entitat són Isa Custodio (RRHH gener 2021 - agost 2021) i Darren Smith (COO febrer 2021 - febrer 2022).

## Referències

* ↑ «Es prepara (i es presenta) el naixement d'un banc digital català». Catalunya Ràdio, 10-09-2020. [Consulta: 11 setembre 2020].
* ↑ Poyano, Joan. «El sobiranisme prepara una banca digital catalana». La República, 18-09-2020. [Consulta: 20 setembre 2020].
* ↑ Agustí, Aiats. «Natàlia Cugueró serà la directora general del banc Onze». El Món, 17-09-2020. [Consulta: 18 setembre 2020].
* ↑ Agustí, Aiats. «Natàlia Cugueró: "Onze tindrà 130 empleats el primer any"». El Món, 20-09-2020. Arxivat de l'original el 4 d'octubre 2020. [Consulta: 24 setembre 2020].
* ↑ «Gemma Vallet, nova Directora de Màrqueting del banc 11Onze». El Món, 19-12-2020. [Consulta: 28 desembre 2020].
* ↑ Cot, Salvador. «11Onze fitxa un especialista en banca ètica». El Món, 22-12-2020. [Consulta: 28 desembre 2020].

## Enllaços externs

* 11Onze - Lloc web oficial